               EUROPSKA KOMISIJA
            Strasbourg, 13.11.2018.
            COM(2018) 745 final
            2018/0390(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva u pogledu povlačenja Ujedinjene Kraljevine iz Unije

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Ujedinjena Kraljevina Velike Britanije i Sjeverne Irske („Ujedinjena Kraljevina”) 30. ožujka 2019. povući će se iz Europske unije (datum povlačenja) i postati treća zemlja. Britanski su građani trenutačno i građani Unije. Oni uživaju temeljno pravo slobodnog kretanja i boravka unutar Unije te pravo ulaska u bilo koju drugu državu članicu bez vize za ulazak ili jednakovrijedne formalnosti. Državljani Ujedinjene Kraljevine koji su britanski građani
                  1
                uživat će to pravo do trenutka kada se pravo Unije o slobodi kretanja građana Unije prestane primjenjivati na njih. To će se dogoditi 30. ožujka 2019., osim ako se sporazumom o povlačenju u skladu s člankom 50. Ugovora o Europskoj uniji utvrdi drugi datum ili Europsko vijeće u dogovoru s Ujedinjenom Kraljevinom jednoglasno utvrdi drugi datum.

               Stoga će biti potrebno utvrditi hoće li državljani Ujedinjene Kraljevine koji su britanski građani podlijegati obvezi posjedovanja vize pri prelasku vanjskih granica država članica ili će biti izuzeti od nje. Određivanje podliježe li državljanin treće zemlje obvezi posjedovanja vize ili je izuzet od nje utvrđeno je u Uredbi Vijeća (EZ) br. 539/2001
                  2
               . U Prilogu I. toj uredbi navedene su zemlje čiji državljani moraju imati vizu, a u Prilogu II. zemlje čiji su državljani izuzeti od tog zahtjeva. S obzirom na navedeno određivanje nužno je zakonodavno djelovanje kako bi se Ujedinjena Kraljevina uvrstila u jedan od priloga Uredbi (EZ) br. 539/2001 od dana na koji se pravo Unije prestane primjenjivati na Ujedinjenu Kraljevinu.

               •Dosljednost s postojećim odredbama politike u određenom području

               Uredba (EZ) br. 539/2001 primjenjuje se u svim državama članicama, osim Irske, te u zemljama pridruženima Schengenu (Islandu, Lihtenštajnu, Norveškoj i Švicarskoj). Uredba je dio zajedničke vizne politike Unije za kratkotrajne boravke do 90 dana u bilo kojem razdoblju od 180 dana. Uredba nikad nije bila obvezujuća za Ujedinjenu Kraljevinu.

               Budući da Irska ne sudjeluje u schengenskoj pravnoj stečevini u području viza, Uredba (EZ) br. 539/2001 ili ovaj prijedlog izmjene ne utječu na posebni bilateralni sporazum („Zajednički putni prostor”) s Ujedinjenom Kraljevinom u skladu s kojim državljani tih dviju zemalja mogu putovati bez viza između Irske i Ujedinjene Kraljevine.

               Kriteriji koje bi trebalo uzeti u obzir pri određivanju, na temelju pojedinačne procjene, trećih zemalja čiji državljani moraju imati vizu ili su izuzeti od tog zahtjeva utvrđeni su u članku -1. Uredbe (EZ) br. 539/2001. Ti se kriteriji odnose na „nezakonitu imigraciju, javni poredak i sigurnost, ekonomske pogodnosti, posebno u vidu turizma i vanjske trgovine te na vanjske odnose Unije s predmetnim trećim zemljama, posebno uključujući pitanja ljudskih prava i temeljnih sloboda kao i posljedice regionalne usklađenosti i uzajamnosti”. Važno je i posvetiti posebnu pozornost sigurnosti putnih isprava koje izdaju dotične treće zemlje.

               Prilozi Uredbi (EZ) br. 539/2001 posljednji su put izmijenjeni 2017. Uredbom (EU) 2017/372 i Uredbom (EU) 2017/850 kojima su Gruzija i Ukrajina izbrisane iz Priloga I. (zemlje čiji državljani moraju imati vizu) i uvrštene u Prilog II. (zemlje čiji su državljani izuzeti od tog zahtjeva). Komisija je iznijela i dva dodatna prijedloga koji se odnose na Kosovo
                  3*
                  4
                i Tursku
                  5
               . Uredba (EZ) br. 539/2001 trenutačno se kodificira
                  6
               ; stoga će se sva upućivanja na ovu Uredbu u prijedlogu morati zamijeniti upućivanjima na kodificiranu uredbu nakon što stupi na snagu, što će vjerojatno biti do kraja 2018.

               •Dosljednost u odnosu na druge politike Unije

               Vođenje potpunih i ažuriranih popisa trećih zemalja koji su priloženi Uredbi (EZ) br. 539/2001 ključno je za olakšavanje prelaska vanjskih granica država članica. U Komunikaciji o prilagodbi zajedničke vizne politike novim izazovima
                  7
                Komisija je naglasila da je ona ključan element za sigurnost i pravilno funkcioniranje područja bez nadzora unutarnjih granica. Isti se ciljevi nastoje ostvariti prijedlozima Komisije o izmjeni Zakonika o vizama (Uredba (EZ) br. 810/2009)
                  8
                i Uredbe o VIS-u (Uredba (EZ) br. 767/2008)
                  9
                o kojima suzakonodavci trenutačno raspravljaju. Slično tome, cilj je predložene uredbe o uspostavi okvira za interoperabilnost informacijskih sustava Unije
                  10
                na sveobuhvatan način povezati i ojačati informacijske alate Unije za upravljanje granicama, migracije i sigurnost.

               Uredbom (EU) 2017/2226
                  11
                o uspostavi sustava ulaska/izlaska (EES) dodatno se poboljšavaju sigurnost i upravljanje vanjskim granicama Unije. Glavni su ciljevi te uredbe poboljšanje kvalitete graničnih kontrola za državljane trećih zemalja i osiguranje sustavnog i pouzdanog utvrđivanja osoba koje su prekoračile trajanje dopuštenog boravka. Budući će sustav ulaska/izlaska stoga biti važan element za osiguravanje zakonitog boravka državljana trećih zemalja u schengenskom području bez vize te doprinos sprečavanju nezakonitih migracija državljana iz zemalja čijim državljanima nisu potrebne vize.

               Uredbom (EU) 2018/1240
                  12
                o uspostavi europskog sustava za informacije o putovanjima i odobravanje putovanja (ETIAS) riješit će se problem nedostatka informacija o putnicima izuzetima od obveze posjedovanja vize pri prelasku vanjskih granica. Sustavom će se utvrditi prihvatljivost državljana trećih zemalja izuzetih od obveze posjedovanja vize prije njihova putovanja u schengensko područje te predstavlja li to putovanje rizik za sigurnost, rizik od nezakonitog useljavanja ili visok rizik od epidemije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna je osnova članak 77. stavak 2. točka (a) Ugovora o funkcioniranju Europske unije kojim su predviđene mjere koje se odnose na zajedničku viznu politiku.

               •Supsidijarnost, proporcionalnost i odabir instrumenta

               S obzirom na to da je Unija utvrdila zajedničku viznu politiku koja uključuje Uredbu s popisom zemalja čiji državljani moraju imati vizu i zemalja čiji su državljani izuzeti od tog zahtjeva (Uredba (EZ) br. 539/2001), definiranje ili mijenjanje viznog statusa državljana trećih zemalja može se provesti samo zakonodavnim aktom Unije o izmjeni te uredbe. Države članice ne mogu djelovati pojedinačno. Za ostvarenje cilja politike nisu dostupne druge (nezakonodavne) opcije.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Nije primjenjivo.

               •Prikupljanje i primjena stručnih znanja

               Komisija je upotrijebila različite izvore podataka pri procjeni kriterija utvrđenih u Uredbi (EZ) br. 539/2001 za određivanje moraju li državljani Ujedinjene Kraljevine koji su britanski građani imati vizu ili su izuzeti od tog zahtjeva. Ti izvori uključuju podatke Eurostata o useljavanju prema državljanstvu, podatke Ujedinjenih naroda i Nacionalnog ureda Ujedinjene Kraljevine za statistiku (ONS) o broju državljana Ujedinjene Kraljevine koji žive u ostalih 27 država članica EU-a (EU-27), ankete među putnicima o broju putovanja državljana Ujedinjene Kraljevine u EU-27
                  13
               , sektorske procjene u pogledu potrošnje putnika iz Ujedinjene Kraljevine
                  14
                i podatke o trgovini između Unije i Ujedinjene Kraljevine
                  15
               . Među čimbenicima za procjenu kriterija bili su i bliski odnosi između EU-27 i Ujedinjene Kraljevine nakon 46 godina njezina članstva u Uniji.

               •Procjena učinka

                  Izmjena Uredbe (EZ) br. 539/2001 potrebna je zbog povlačenja Ujedinjene Kraljevine iz Unije. Nije provedena cjelovita procjena učinka zbog potrebe za pravovremenim djelovanjem i s obzirom na zaključke analize navedene u nastavku. Postoje samo dvije opcije politike: uvrstiti državljane Ujedinjene Kraljevine koji su britanski građani u Prilog I. (države čiji državljani moraju imati vizu) ili u Prilog II. (zemlje čiji su državljani izuzeti od tog zahtjeva) Uredbi (EZ) br. 539/2001.

                  Komisija je zaključila da bi državljani Ujedinjene Kraljevine koji su britanski građani trebali biti izuzeti od obveze posjedovanja vize za kratkotrajni boravak kada putuju u Uniju. Državljani Ujedinjene Kraljevine koji su britanski građani trenutačno kao građani Unije ostvaruju pravo na slobodu kretanja u skladu s Ugovorima i Direktivom 2004/38/EZ
                     16
                  .  Mogu se kretati i boraviti na području Unije bez vize. Iako državljani Ujedinjene Kraljevine koji su britanski građani od dana povlačenja Ujedinjene Kraljevine više neće biti građani Unije i ostvarivati pravo na slobodno kretanje nakon što prestane primjena prava Unije, bilo bi korisno zadržati bliske veze između britanskih građana i građana Unije te olakšati putovanja u poslovne i turističke svrhe. Budući da je Ujedinjena Kraljevina prema klasifikaciji Svjetske banke gospodarstvo s visokim dohotkom te je članica OECD-a, ona načelno odgovara profilu niskorizične zemlje u pogledu nezakonite migracije u Uniju.

                  Granične kontrole državljana trećih zemalja koje se provode na vanjskim granicama i koje će se primjenjivati na državljane Ujedinjene Kraljevine koji su britanski građani nakon što se na njih prestane primjenjivati pravo Unije o slobodi kretanja čine se dostatnima za upravljanje sigurnosnim rizicima. Osim toga, Ujedinjena Kraljevina izdaje biometrijske putovnice koje su u skladu s normama Međunarodne organizacije civilnog zrakoplovstva. Ako se pojave bilo kakvi migracijski ili sigurnosni rizici povezani s državljanima Ujedinjene Kraljevine koji su britanski državljani i koji zahtijevaju hitno djelovanje radi suspenzije izuzeća od zahtjeva za vizu, to se pitanje može riješiti u okviru mehanizma suspenzije iz članka 1.a Uredbe (EZ) br. 539/2001.

                  EU-27 njezin je najveći trgovinski partner te je 2017. na te zemlje otpadalo 44 % izvoza iz Ujedinjene Kraljevine i 54 % uvoza u Ujedinjenu Kraljevinu. Iako bi se obujam trgovine mogao smanjiti nakon povlačenja Ujedinjene Kraljevine iz Unije, Unija i Ujedinjena Kraljevina vjerojatno će zadržati snažne trgovinske odnose zbog zemljopisne blizine i povijesno bliskih gospodarskih odnosa. Osim toga, u EU-27 (osim Irske)
                     17
                   trenutačno živi oko 800 000 državljana Ujedinjene Kraljevine, a svake se godine oko 50 000 državljana Ujedinjene Kraljevine preseli u EU-27
                     18
                  . To pridonosi velikom obujmu putovanja iz Ujedinjene Kraljevine u EU-27: osobe s boravištem u Ujedinjenoj Kraljevini ukupno su 2016. ostvarile 53 milijuna putovanja u EU-27 u poslovne, turističke ili druge svrhe i tijekom boravka u drugim državama članicama potrošile oko 28 milijardi EUR. Uvođenje obveze posjedovanja vize za državljane Ujedinjene Kraljevine koji su britanski građani moglo bi smanjiti gospodarsku korist za Uniju koja proizlazi iz tih putovanja, oslabiti trgovinske odnose i naštetiti gospodarskom interesu Unije.

                  Ujedinjena Kraljevina članica je Vijeća Europe. Unija i Ujedinjena Kraljevina pridaju jednaku važnost pitanjima ljudskih prava i temeljnih sloboda, o čemu svjedoči poštovanje Europske konvencije o ljudskim pravima u Ujedinjenoj Kraljevini. Pridržavanje zajedničkih vrijednosti koje proizlazi iz zajedničke predanosti demokraciji i vladavini prava nastavit će se i nakon povlačenja Ujedinjene Kraljevine iz Unije.  To bi se trebalo odraziti i u olakšavanju putovanja između Unije i Ujedinjene Kraljevine uvođenjem bezviznog režima za državljane Ujedinjene Kraljevine.

                  Vlada Ujedinjene Kraljevine izrazila je namjeru da od građana iz EU-27 ne zahtijeva vizu za kratkotrajne boravke u turističke i poslovne svrhe
                     19
                  . Tu namjeru sada treba formalizirati kako bi se građani mogli osloniti na to te bi suzakonodavci trebali uzeti u obzir napredak postignut tijekom zakonodavnog postupka za taj prijedlog. Ako Ujedinjena Kraljevina u budućnosti odluči jednostrano uvesti obvezu posjedovanja vize za sve ili neke građane Unije
                     20
                  , aktivirat će se mehanizam reciprociteta u skladu s člankom 1. stavkom 4. Uredbe (EZ) br. 539/2001. To bi dovelo do uvođenja obveze posjedovanja vize.

                  Građani većine europskih zemalja koje nisu članice Unije kao i britanski državljani koji nisu britanski građani trenutačno mogu putovati bez vize u schengensko područje. Zbog velike blizine Ujedinjene Kraljevine Uniji pitanja regionalne usklađenosti također govore u prilog uvrštenju Ujedinjene Kraljevine na popis zemalja čijim državljanima nisu potrebne vize.

                  Svi preostali rizici povezani s putovanjem državljana Ujedinjene Kraljevine koji su britanski državljani u Uniju trebali se ublažiti nedavno donesenim mjerama za poboljšanje upravljanja vanjskim granicama Unije, osobito u vezi sa sustavom ulaska/izlaska (EES) i europskim sustavom za informacije o putovanjima i njihovu odobrenju (ETIAS), koje će se primjenjivati na državljane Ujedinjene Kraljevine nakon što se pravo Unije o slobodi kretanja prestane primjenjivati na njih kao i na druge državljane trećih zemalja koji su izuzeti od obveze posjedovanja vize.

               •Primjerenost propisa i pojednostavljivanje

                  Nije primjenjivo.

               •Temeljna prava

                  Ovim se Prijedlogom ne utječe negativno na zaštitu temeljnih prava u Europskoj uniji. Omogućavanje putovanja bez vize u Uniju za državljane Ujedinjene Kraljevine koji su britanski državljani olakšat će putovanje, primjerice u kontekstu prava na obiteljski život.

               4.UTJECAJ NA PRORAČUN

                  Nije primjenjivo.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Izmijenjena uredba primjenjuje se od sljedećeg dana od dana kada se pravo Unije prestane primjenjivati na Ujedinjenu Kraljevinu. To će se dogoditi 30. ožujka 2019., osim ako Europsko vijeće u dogovoru s Ujedinjenom Kraljevinom jednoglasno utvrdi drugi datum, ili na datum ratificiranim sporazumom o povlačenju u skladu s člankom 50. Ugovora o Europskoj uniji. Uredbu će izravno provoditi države članice, stoga nije potreban plan provedbe.

               •Detaljno obrazloženje posebnih odredbi prijedloga

                  Člankom 1. Uredba (EZ) br. 539/2001 izmjenjuje se u tri aspekta:

               –upućivanje na Ujedinjenu Kraljevinu izbrisat će se iz članka 4. stavka 2. točke (d) jer se ta točka odnosi samo na države članice koje ne primjenjuju schengensku pravnu stečevinu. Države članice i dalje će od obveze posjedovanja vize moći izuzimati priznate izbjeglice i osobe bez državljanstva te druge osobe koje nemaju državljanstvo nijedne zemlje i koje borave u Ujedinjenoj Kraljevini na temelju članka 4. stavka 2. točke (b);

               –Ujedinjena Kraljevina će se u pogledu britanskih građana uvrstiti u Prilog II., odnosno na popis trećih zemalja čiji su državljani izuzeti od zahtjeva za vizu;

               –naslov dijela 3. Priloga II. zamijenit će se naslovom „BRITANSKI DRŽAVLJANI KOJI NISU BRITANSKI GRAĐANI” kako bi se uklonilo postojeće upućivanje na pravo Unije. Kako bi se osigurala pravna sigurnost, zadržat će se potpuni popis britanskih državljana koji nisu britanski građani. Vizni status tih britanskih državljana prvi je put utvrđen Uredbom (EZ) br. 1932/2006, u kojoj su navedene određene kategorije tih državljana iz Priloga I. (države čiji državljani moraju imati vizu) i drugih kategorija iz Priloga II. (zemlje čiji su državljani izuzeti od tog zahtjeva) na temelju procjene kriterija navedenih u Uredbi (EZ) br. 539/2001
                  21
               . Uredbom (EU) br. 509/2014 od 15. svibnja 2014. sve su navedene kategorije premještene u Prilog II. (zemlje čiji su državljani izuzeti od zahtjeva za vizu)
                  22
               . Povlačenje Ujedinjene Kraljevine iz Unije ne utječe na vizni status tih britanskih državljana koji nisu britanski građani.

                  Člankom 3. osigurava se da se izmjene Uredbe (EZ) br. 539/2001 primjenjuju od sljedećeg dana od dana dana kada se pravo Unije prestane primjenjivati na Ujedinjenu Kraljevinu, uz izbjegavanje bilo kakve pravne nesigurnosti u pogledu bezviznog statusa državljana Ujedinjene Kraljevine koji su britanski građani.

               2018/0390 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva u pogledu povlačenja Ujedinjene Kraljevine iz Unije

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a),

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               u skladu s redovnim zakonodavnim postupkom,

               budući da:

               (1)Ujedinjena Kraljevina obavijestila je 29. ožujka 2017. Europsko vijeće o namjeri povlačenja iz Unije na temelju članka 50. Ugovora o Europskoj uniji. Stoga će Ujedinjena Kraljevina postati treća zemlja te će se od 30. ožujka 2019. na nju prestati primjenjivati pravo Unije, osim ako se u sporazumu o povlačenju utvrdi drugi datum ili Europsko vijeće u dogovoru s Ujedinjenom Kraljevinom jednoglasno utvrdi drugi datum.

               (2)Na temelju članka 21. Ugovora o funkcioniranju Europske unije i Direktive 2004/38/EZ Europskog parlamenta i Vijeća
                  23
                građani Unije imaju pravo slobodno se kretati i boraviti na državnom području država članica, uključujući pravo na ulazak u države članice bez vize ili jednakovrijednih formalnosti.

               (3)Zbog povlačenja Ujedinjene Kraljevine iz Unije Ugovor i Direktiva 2004/38/EZ prestat će se primjenjivati na državljane Ujedinjene Kraljevine koji su britanski građani te će oni izgubiti pravo na ulazak u države članice bez vize. Stoga je potrebno uvrstiti Ujedinjenu Kraljevinu u jedan od priloga [Uredbi Vijeća (EZ) br. 539/2001]
                  24
               . U Prilogu I. navode se treće zemlje čiji državljani moraju imati vizu pri prelasku vanjskih granica, a u Prilogu II. treće zemlje čiji su državljani izuzeti od tog zahtjeva.

               (4)Kriteriji koje bi trebalo uzeti u obzir pri utvrđivanju, na temelju pojedinačne procjene, trećih zemalja čiji državljani moraju imati vizu ili su izuzeti od tog zahtjeva navedeni su u [članku -1. Uredbe (EZ) br. 539/2001
                  25
               ]. Ti se kriteriji odnose na nezakonitu imigraciju, javni poredak i sigurnost, ekonomske pogodnosti, posebno u vidu turizma i vanjske trgovine te na vanjske odnose Unije s predmetnim trećim zemljama, posebno uključujući pitanja ljudskih prava i temeljnih sloboda kao i posljedice regionalne usklađenosti i uzajamnosti.

               (5)Uzimajući u obzir sve kriterije navedene u [članku -1. Uredbe (EZ) br. 539/2001]
                  26
                primjereno je izuzeti državljane Ujedinjene Kraljevine koji su britanski građani od obveze posjedovanja vize kada putuju na državno područje država članica. S obzirom na zemljopisnu blizinu, povezanost gospodarstava, razinu trgovine i razmjere kratkoročnih kretanja osoba između Ujedinjene Kraljevine i Unije u poslovne, turističke ili druge svrhe, putovanje bez viza trebalo bi pospješiti turizam i gospodarske aktivnosti, čime bi se ostvarila korist za Uniju.

               (6)Vlada Ujedinjene Kraljevine izrazila je da od građana EU-27 ne zahtijevati vizu za kratkotrajne boravke u Ujedinjenoj Kraljevini u poslovne ili turističke svrhe od datuma na koji se pravo Unije prestane primjenjivati na Ujedinjenu Kraljevinu. Ako Ujedinjena Kraljevina u budućnosti uvede obvezu posjedovanja vize za državljane barem jedne države članice, trebao bi se primijeniti mehanizam reciprociteta iz [članka 1. stavka 4. Uredbe (EZ) br. 539/2001]
                  27
               . Europski parlament, Vijeće, Komisija i države članice mehanizam bi trebale primjenjivati bez odgode.

               (7)Ujedinjena Kraljevina stoga bi trebala biti uključena u Prilog II. [Uredbi (EZ) br. 539/2001]
                  28
                u pogledu britanskih građana.

               (8)U pogledu Islanda i Kraljevine Norveške, ova Uredba predstavlja razvoj odredaba schengenske pravne stečevine u smislu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine
                  29
               , koje se odnose na područje iz članka 1. točke B Odluke Vijeća 1999/437/EZ
                  30
               .

               (9)U pogledu Švicarske Konfederacije, ova Uredba predstavlja razvoj odredaba schengenske pravne stečevine u smislu Sporazuma sklopljenog između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine
                  31
               , koje se odnose na područje iz članka 1. točke B Odluke 1999/437/EZ u vezi s člankom 3. Odluke Vijeća 2008/146/EZ
                  32
               .

               (10)U pogledu Kneževine Lihtenštajn, ova Uredba predstavlja razvoj odredaba schengenske pravne stečevine u smislu Protokola potpisanog između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine
                  33
               , koje se odnose na područje iz članka 1. točaka B i C Odluke 1999/437/EZ u vezi s člankom 3. Odluke Vijeća 2011/350/EU
                  34
               .

               (11)Ova Uredba predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ
                  35
               ; Ujedinjena Kraljevina stoga ne sudjeluje u njezinu donošenju.

               (12)Ova Uredba predstavlja razvoj odredaba schengenske pravne stečevine u kojima Irska ne sudjeluje u skladu s Odlukom Vijeća 2002/192/EZ
                  36
               . Irska stoga ne sudjeluje u donošenju ove Uredbe te ona za nju nije obvezujuća niti se na nju primjenjuje.

               (13)Ova Uredba predstavlja akt koji se temelji na schengenskoj pravnoj stečevini ili je na drugi način s njom povezan, u smislu članka 3. stavka 1. Akta o pristupanju iz 2003., članka 4. stavka 1. Akta o pristupanju iz 2005. odnosno članka 4. stavka 1. Akta o pristupanju iz 2011.

               (14)Ova Uredba trebala bi stupiti na snagu 30. ožujka 2019., na dan povlačenja Ujedinjene Kraljevine iz Unije.

               (15)Ova bi se Uredba trebala primjenjivati od dana kada se pravo Unije prestane primjenjivati na Ujedinjenu Kraljevinu.

               (16)[Uredbu (EZ) br. 539/2001]
                  37
                trebalo bi stoga izmijeniti,

               DONIJELI SU OVU UREDBU:

               Članak 1.

               [Uredba (EZ) br. 539/2001]
                  38
                mijenja se kako slijedi:

               1.U članku [4. stavku 2.]
                  39
                točka (d) zamjenjuje se sljedećim:

               „(d) ne dovodeći u pitanje zahtjeve koji proizlaze iz Europskog sporazuma o ukidanju viza za izbjeglice potpisanog u Strasbourgu 20. travnja 1959., osobe s priznatim statusom izbjeglice i osobe bez državljanstva te druge osobe koje nisu državljani nijedne zemlje, a koje borave u Irskoj te posjeduju putnu ispravu koju je izdala Irska, koju priznaje dotična država članica.”;

               2.U dijelu 1. Priloga II. umeće se sljedeće:

               „Ujedinjena Kraljevina (osim britanskih državljana iz dijela 3.)”;

               3.Naslov dijela 3. Priloga II. zamjenjuje se sljedećim:

               „BRITANSKI DRŽAVLJANI KOJI NISU BRITANSKI GRAĐANI”.

               Članak 2.

               Ako Ujedinjena Kraljevina uvede obvezu posjedovanja vize za državljane barem jedne države članice, primjenjuje se mehanizam reciprociteta iz [članka 1. stavka 4. Uredbe (EZ) br. 539/2001]
                  40
               . Europski parlament, Vijeće, Komisija i države članice mehanizam primjenjuju bez odgode.

               Članak 3.

               1.Ova Uredba stupa na snagu 30. ožujka 2019.

               Primjenjuje se od sljedećeg dana od dana kada se pravo Unije prestane primjenjivati na Ujedinjenu Kraljevinu.

               2.Ova je Uredba u cijelosti obvezujuća i izravno se primjenjuje u državama članicama u skladu s Ugovorima.

               Sastavljeno u Strasbourgu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Britansko pravo o državljanstvu razlikuje šest kategorija državljana Ujedinjene Kraljevine (britanskih državljana). Britanski građani jedna su od tih kategorija i trenutačno su građani Unije. Postojeći prijedlog ne utječe na ostalih pet kategorija (vidjeti odjeljak 5.).

                     (2)

                        Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.).

                     (3)
                  *
                        Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.

                     (4)

                        COM(2016) 277 final od 4.5.2016.

                     (5)

                        COM(2016) 279 final od 4.5.2016.

                     (6)

                        COM(2018) 139 final od 14.3.2018.

                     (7)

                        COM(2018) 251 final od 14.3.2018.

                     (8)

                        COM(2018) 252 final od 14.3.2018.

                     (9)

                        COM(2018) 302 final od 16.5.2018.

                     (10)

                        COM(2017) 794 final od 12.12.2017.

                     (11)

                        Uredba (EU) 2017/2226 Europskog parlamenta i Vijeća od 30. studenoga 2017. o uspostavi sustava ulaska/izlaska (EES) za registraciju podataka o ulasku i izlasku te podataka o odbijanju ulaska za državljane trećih zemalja koji prelaze vanjske granice država članica i određivanju uvjeta za pristup EES-u za potrebe izvršavanja zakonodavstva te o izmjeni Konvencije o provedbi Schengenskog sporazuma i uredbi (EZ) br. 767/2008 i (EU) br. 1077/2011 (SL L 327, 9.12.2017., str. 20.).

                     (12)

                        Uredba (EU) 2018/1240 Europskog parlamenta i Vijeća od 12. rujna 2018. o uspostavi europskog sustava za informacije o putovanjima i odobravanje putovanja (ETIAS) i izmjeni uredaba (EU) br. 1077/2011, (EU) br. 515/2014, (EU) 2016/399, (EU) 2016/1624 i (EU) 2017/2226 (SL L 236, 19.9.2018., str. 1.).

                     (13)

                        ONS,
                  Travelpac: travel to and from the UK
                   (Travelpac: putovanja u Ujedinjenu Kraljevinu i iz nje), rujan 2018.

                     (14)

                        Centar za ekonomska i poslovna istraživanja,
                  The economic importance of UK outbound tourism to the EU27 economies
                   (Važnost turističkih putovanja iz Ujedinjene Kraljevine u inozemstvo za gospodarstva zemalja EU-27), rujan 2017.

                     (15)

                        Informativni dokument 7851 Zastupničkog doma Ujedinjene Kraljevine,
                  Statistički podaci o trgovinskoj razmjeni Ujedinjene Kraljevine i EU-a
                  , srpanj 2018.

                     (16)

                        Direktiva 2004/38/EZ Europskog parlamenta i Vijeća od 29. travnja 2004. o pravu građana Unije i članova njihovih obitelji na slobodno kretanje i boravište na području države članice, kojom se izmjenjuje Uredba (EEZ) br. 1612/68 i stavljaju izvan snage direktive 64/221/EEZ, 68/360/EEZ, 72/194/EEZ, 73/148/EEZ, 75/34/EEZ, 75/35/EEZ, 90/364/EEZ, 90/365/EEZ i 93/96/EEZ (SL L 158, 30.4.2004., str. 77.).

                     (17)

                        ONS,
                  Living abroad: British residents living in the EU
                   (Život u inozemstvu: britanski građani koji žive u EU-u), travanj 2018.

                     (18)

                        Eurostat,
                  Useljavanje prema dobi, spolu i državljanstvu
                  , travanj 2018.

                     (19)

                        Vlada Ujedinjene Kraljevine,
                  The future relationship between the United Kingdom and the European Union
                   (Budući odnosi između Ujedinjene Kraljevine i Europske unije), srpanj 2018., stavci 76. – 78. U izvješću Savjetodavnog odbora Ujedinjene Kraljevine za migracije također se ne preporučuje uvođenje obveze posjedovanja vize za kratkotrajne boravke državljana Unije u Ujedinjenoj Kraljevini (Migration Advisory Committee,
                  EEA migration in the UK: Final report
                   (Useljavanje u Ujedinjenu Kraljevinu iz EGP-a: završno izvješće), rujan 2018., preporuka o politikama 30., str. 4.).

                     (20)

                        U svakom slučaju, sve dok se pravo Unije o slobodi kretanja građana Unije primjenjuje na Ujedinjenu Kraljevinu, uvođenje obveze posjedovanja vize činilo bi njegovu povredu.

                     (21)

                        Vidjeti COM(2006) 84 final od 13.7.2006. za potpunu procjenu koja je dovela do tog određivanja.

                     (22)

                        Vidjeti COM(2012) 650 final od 7.11.2012. za potpunu procjenu koja je dovela do tog određivanja.

                     (23)

                        Direktiva 2004/38/EZ Europskog parlamenta i Vijeća od 29. travnja 2004. o pravu građana Unije i članova njihovih obitelji na slobodno kretanje i boravište na području države članice, kojom se izmjenjuje Uredba (EEZ) br. 1612/68 i stavljaju izvan snage direktive 64/221/EEZ, 68/360/EEZ, 72/194/EEZ, 73/148/EEZ, 75/34/EEZ, 75/35/EEZ, 90/364/EEZ, 90/365/EEZ i 93/96/EEZ (SL L 158, 30.4.2004., str. 77.).

                     (24)

                        Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.) koja se trenutačno kodificira (vidjeti COM(2018) 139 final od 14.3.2018.). Upućivanje će se ažurirati nakon stupanja na snagu kodificirane Uredbe.

                     (25)

                        Vidjeti bilješku 23.

                     (26)

                        Vidjeti bilješku 23.

                     (27)

                        Vidjeti bilješku 23.

                     (28)

                        Vidjeti bilješku 23.

                     (29)

                        SL L 176, 10.7.1999., str. 36.

                     (30)

                        Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).

                     (31)

                        SL L 53, 27.2.2008., str. 52.

                     (32)

                        Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).

                     (33)

                        SL L 160, 18.6.2011., str. 21.

                     (34)

                        Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).

                     (35)

                        Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

                     (36)

                        Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).

                     (37)

                        Vidjeti bilješku 23.

                     (38)

                        Vidjeti bilješku 23.

                     (39)

                        Vidjeti bilješku 23.

                     (40)

                        Vidjeti bilješku 23.


               EUROPSKA KOMISIJA
            Bruxelles, 19.12.2018.
            COM(2018) 894 final
            2018/0434(COD)
            Prijedlog
            UREDBE EUROPSKOG PARLAMENTA I VIJEĆA
            o određenim aspektima sigurnosti zračnog prometa s obzirom na povlačenje Ujedinjene Kraljevine Velike Britanije i Sjeverne Irske iz Unije
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. To znači da će se, ako se sporazum o povlačenju
                     1
                   ne ratificira, od 30. ožujka 2019. („datum povlačenja”) primarno i sekundarno zakonodavstvo Unije prestati primjenjivati na Ujedinjenu Kraljevinu. Tada će Ujedinjena Kraljevina postati treća zemlja.

                  Povlačenje Ujedinjene Kraljevine iz Unije bez sporazuma posebno utječe na valjanost certifikata i dozvola koje je izdala Ujedinjena Kraljevina u skladu s Uredbom (EU) 2018/1139
                     2
                   i provedbenim i delegiranim aktima donesenima na temelju te Uredbe ili Uredbe (EZ) br. 216/2008
                     3
                  .

                  U svojoj Komunikaciji „Pripreme za povlačenje Ujedinjene Kraljevine iz Europske unije 30. ožujka 2019.: akcijski plan za izvanredne situacije”
                     4
                   Komisija je utvrdila izvanredne mjere koje planira poduzeti ako sporazum o povlačenju ne stupi na snagu na datum povlačenja. U toj Komunikaciji Komisija je istaknula da se tim mjerama neće nadomjestiti nepostojanje mjera pripravnosti koje su trebali donijeti dionici kao ni kašnjenja u njihovoj provedbi.

                  U području sigurnosti zračnog prometa, u većini slučajeva, dionici mogu ublažiti učinak povlačenja Ujedinjene Kraljevine iz Europske unije na certifikate i licencije raznim mjerama, uključujući „prenošenje ovlasti” na tijela nadležna za civilno zrakoplovstvo 27 država članica EU-a ili tako da već sada podnesu zahtjev za izdavanje certifikata za treće zemlje koje izdaje Europska agencija za sigurnost zračnog prometa („Agencija”) s učinkom od datuma povlačenja („ranija primjena”).

               Međutim, za razliku od drugih područja prava Unije, postoje neki slučajevi u kojima fizičke i pravne osobe ne mogu ublažiti poremećaje u EU-27. Stoga je u prethodno navedenoj Komunikaciji Komisije najavljeno da će Komisija predložiti mjere kojima će se osigurati kontinuitet valjanost certifikata za određene aeronautičke proizvode, dijelove, uređaje i društva.

                  U pogledu određenih aeronautičkih proizvoda („certifikati tipa”) i društva („odobrenja organizacije”), Ujedinjena Kraljevina preuzima, s obzirom na svoju nadležnost od datuma povlačenja, ulogu „države projektiranja” u skladu s Konvencijom o međunarodnom civilnom zrakoplovstvu. Ujedinjena Kraljevina može u tom novom svojstvu izdavati certifikate samo ako ispunjava zahtjeve utvrđene Konvencijom. Te dužnosti trenutačno izvršava Europska agencija za sigurnost zračnog prometa u kojoj Ujedinjeno Kraljevstvo sudjeluje na temelju svojeg članstva u EU-u.

                  Stoga je potrebno osigurati mehanizam kontrolirane promjene, čime se predmetnim operatorima i Agenciji osigurava dovoljno vremena za izdavanje potrebnih certifikata na temelju članka 68. Uredbe (EU) 2018/1139, uzimajući u obzir status Ujedinjene Kraljevine kao treće zemlje.

                  Takvo produljenje valjanosti trebalo bi biti vremenski ograničeno na ono što je krajnje nužno da se omogući izlazak Ujedinjene Kraljevine iz sustava EU-a za sigurnost zračnog prometa.

                  Nadalje, za razliku od većine drugih područja prava Unije o robi, nevaljanost certifikata nema utjecaja na stavljanje na tržište, već na stvarnu uporabu zrakoplovnih proizvoda, dijelova i uređaja u EU-u, primjerice, pri ugradnji dijelova i uređaja u zrakoplov jedne od 27 država članica EU-a. Naime, u pogledu proizvoda, dijelova i uređaja, okvir za zračni promet uređen je drugačije od mnogih drugih područja pravne stečevine Unije u kojima koncept stavljanja na tržište ima središnju ulogu. U okviru za sigurnost zračnog prometa propisima se izravno utvrđuje može li se dio, proizvod ili uređaj upotrebljavati, bez obzira na to je li stavljen na tržište. Sustavom EU-a za sigurnost zračnog prometa omogućava se pouzdana i jednoznačna provedba nadzora nad takvim proizvodima, dijelovima i uređajima. Stoga se smatra korisnim upotrijebiti postojeći okvir kao osnovu za predloženu Uredbu kako bi se osigurala usklađenost s načelima sigurnosti zračnog prometa.

               To se odnosi samo na vrlo ograničen broj certifikata, tj.

               ·potvrde koje su izdali proizvođači („proizvodne organizacije”) prije datuma povlačenja i kojima se potvrđuje sukladnost novoproizvedenih proizvoda (osim zrakoplova), dijelova i uređaja čime se dopušta njihova kontinuirana uporaba u i na zrakoplovu (točka 21.A.163 podtočka (c) Priloga I. Uredbi br. 748/2012),

               ·potvrde koje su prije datuma povlačenja izdala društva za održavanje („organizacije za održavanje”) kojima se potvrđuje sukladnost proizvoda (uključujući zrakoplove), dijelova i uređaja nakon obavljenog održavanja koje su provele te organizacije (točka 145.A.75.(e) Priloga II. Uredbi br. 1321/2014),

               ·prethodno navedeno za zrakoplove osim složenih zrakoplova na motorni pogon (točka M.A.615.(d) Priloga I. Uredbi br. 1321/2014),

               ·prethodno navedeno za dijelove i uređaje ugrađene u zrakoplove osim složenih zrakoplova na motorni pogon (točka M.A.615.(d) Priloga I. Uredbi br. 1321/2014),

               ·potvrde koje su prije datuma povlačenja izdala društva za održavanje („organizacije za održavanje”) kojima se potvrđuje da je provedena provjera plovidbenosti za lake zrakoplove u takozvanoj kategoriji 1. europskog lakog zrakoplova s posadom („ELA 1”, primjerice određene jedrilice ili laki zrakoplovi s motorom) (točka 145.A.75 podtočka (f) Priloga II. Uredbi br. 1321/2014),

               ·potvrde koje su prije datuma povlačenja izdala društva koja nadziru sukladnost zrakoplova („organizacije za vođenje kontinuirane plovidbenosti”) kojima se potvrđuje „plovidbenost” zrakoplova (točke M.A.711.(a)4. i M.A.711.(b)1. Priloga I Uredbi br. 1321/2014.

                  Naposljetku, sadržaj određenih tečajeva osposobljavanja i s njima povezani ispiti koji se obrađuju u ovom prijedlogu detaljno su regulirani u skladu s pravom Unije i sastoje se od standardiziranih modula, koji bi se obično trebali završiti u jednoj državi članici da bi bio moguć njihov prijenos u nadležnost druge države članice.

                  Predloženim odredbama neće se smanjiti zahtjevi u pogledu sigurnosti ili utjecaja zračnog prometa na okoliš u Uniji. Prijedlogom će se proizvođačima iz EU-27 omogućiti da nastave proizvoditi svoje proizvode i operatorima da nastave upotrebljavati takve proizvode u skladu s primjenjivim pravnim zahtjevima Unije. Naprotiv, prekid tih aktivnosti prouzročio bi znatne socijalne i gospodarske probleme. Osiguravanjem usklađenosti organizacija s pravom EU-a, prijedlogom će se ujedno osigurati zaštita potrošača i građana.

                  Europsko vijeće (članak 50.) 13. prosinca 2018. ponovno je pozvalo na pojačavanje napora radi postizanja bolje pripremljenosti, na svim razinama, na posljedice povlačenja Ujedinjene Kraljevine, uzimajući u obzir sve moguće ishode. Ovaj je akt dio paketa mjera koji Komisija donosi kao odgovor na taj poziv.

               •Usklađenost s postojećim odredbama politike u određenom području

                  Svrha je predložene Uredbe da predstavlja lex specialis kojim bi se rješavale neke posljedice koje proizlaze iz činjenice da se pravila propisana Uredbom (EU) 2018/1139 te provedbenim i delegiranim aktima donesenima na temelju nje kao ni pravila utvrđena Uredbom (EU) br. 216/2008 neće više primjenjivati na Ujedinjenu Kraljevinu, a primjenjivao bi se samo u mjeri potrebnoj da se osigura kontrolirani prelazak na tržište zračnog prometa EU-27. Predloženi uvjeti ograničeni su na ono što je u tom pogledu nužno kako bi se izbjegli nerazmjerni poremećaji. Uz to, trebali bi se primjenjivati samo tijekom ograničenog razdoblja. U drugim će se slučajevima i dalje primjenjivati opće odredbe tih zakonskih akata. Stoga je ovaj prijedlog u potpunosti u skladu s postojećim zakonodavstvom, a osobito s Uredbom (EU) 2018/1139.

               •Usklađenost u odnosu na druge politike Unije

                  Prijedlog se odnosi na sigurnost zračnog prometa i dopunjuje Uredbu Unije (EZ) 2018/1139, a namijenjen je isključivo za rješavanje situacije povlačenja Ujedinjene Kraljevine iz Unije bez sporazuma o povlačenju.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova članak 100. stavak 2. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

                  Budući da se prijedlogom dopunjava postojeće zakonodavstvo Unije, s odredbama kojima se omogućuje njegova pravilna primjenu nakon povlačenja Ujedinjene Kraljevine iz Unije, njegov se cilj može postići samo aktom na razini Unije.

               •Proporcionalnost

                  Predložena uredba smatra se proporcionalnom jer se njome mogu izbjeći nerazmjerni poremećaji tako da se osigura ograničena i nužna pravna promjena, kojom se obuhvaća potreba za kontroliranim prelaskom na tržište zračnog prometa EU-27. Njome se ne prelazi ono što je potrebno za postizanje tog cilja i u njoj se suzdržava od bilo kakvih opsežnih promjena ili trajnih mjera.

               •Odabir instrumenta

                  Ovaj prijedlog sadržava ograničen skup odredbi koje se odnose na vrlo specifičnu jednokratnu situaciju. Stoga se smatra preporučljivim ne mijenjati Uredbu (EU) 2018/1139 i/ili provedbene i delegirane akte donesene na temelju nje i Uredbe (EZ) br. 216/2008, nego donijeti zaseban akt koji će se primjenjivati tijekom ograničenog razdoblja. Uobičajene odredbe koje se odnose na predmetne certifikate i dozvole obuhvaćene su Uredbom (EU) 2018/1139 i njezinim provedbenim pravilima. Uzimajući u obzir navedeno i hitnost predmeta čini se da je uredba Europskog parlamenta i Vijeća jedini primjereni oblik pravnog akta.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                   Ne primjenjuje se zbog iznimne i jednokratne prirode događaja koji je bio povod za izradu ovoga prijedloga.

               •Savjetovanja s dionicima

                  Posebne okolnosti u kojima su se vodili pregovori o povlačenju Ujedinjene Kraljevine iz Unije i situacija koja se stalno mijenja bile su glavne prepreke za provođenje javnog savjetovanja o prijedlogu. Međutim, različiti dionici zračnog prometa i predstavnici država članica iznijeli su pitanja koja proizlaze iz povlačenja Ujedinjene Kraljevine kao i moguća rješenja.

                  Dodirna točka u stajalištima koja su iznijeli različiti dionici bila je ta da postoji potreba za regulatornom intervencijom u određenim područjima u kojima dionici nisu u mogućnosti poduzeti vlastite izvanredne mjere za ublažavanje štetnog učinaka u slučaju da se ne potpiše sporazum o povlačenju. Konkretno, društva koja proizvode zrakoplove, održavaju ih ili upravljaju njima, istaknula su činjenicu da bi njihovo poslovanje u EU-27 moglo biti prekinuto ako Ujedinjena Kraljevina napusti Uniju bez postignutog dogovora. Čini se da je glavni problem upravo mogući vremenski razmak između povlačenja bez dogovora i normalizacije situacije u skladu sa zakonodavstvom Unije, bilo dodjelom certifikata za treće zemlje poduzećima iz Ujedinjene Kraljevine ili premještanjem proizvodnje u područja pod nadležnosti 27 država članica EU-a. Tijekom tog vremenskog razmaka gotovo svi certifikati postali bi nevaljani.  Mnogi dionici istaknuli su činjenicu da na svjetskoj razini postoji samo ograničen broj proizvođača za mnoge komponente koje se upotrebljavaju u zrakoplovu (npr. gume ili motori za velike linijske zrakoplove). Moderno poslovanje i proizvodnja koji se vode načelom ispunjavanja zadataka u zahtjevnim rokovima, odnosno načelom „pravodobne dostave” znače da će biti nemoguće nastaviti s poslovanjem ako predmetni certifikati o sigurnosti postanu nevažeći.

               •Prikupljanje i primjena stručnih znanja

                  Osim interne pravne i tehničke analize, te su informacije dodatno analizirali i potvrdili tehnički stručnjaci Agencije Europske unije za sigurnost zračnog prometa (EASA) kako bi se osiguralo da se predloženom mjerom postiže željeni učinak, ali da je istodobno ograničena na ono što je krajnje nužno.

               •Procjena učinka

                  Procjena učinka nije potrebna zbog iznimne prirode situacije i ograničenih potreba razdoblja u kojem se provodi promjena statusa Ujedinjene Kraljevine. Osim predloženog rješenja ne postoje druge bitno različite mogućnosti politika.

               •Temeljna prava

                  Prijedlog nema učinka na primjenu ili zaštitu temeljnih prava.

               4.UTJECAJ NA PRORAČUN

                  Nije primjenjivo.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Ne primjenjuju se zbog kratkoročne prirode predložene mjere.

               2018/0434 (COD)

               Prijedlog

               UREDBE EUROPSKOG PARLAMENTA I VIJEĆA

               o određenim aspektima sigurnosti zračnog prometa s obzirom na povlačenje Ujedinjene Kraljevine Velike Britanije i Sjeverne Irske iz Unije

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 100. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  5
               ,

               uzimajući u obzir mišljenje Europskog odbora regija
                  6
               ,

               u skladu s redovnim zakonodavnim postupkom,

               budući da:

               (1)Ujedinjena Kraljevina dostavila je 29. ožujka 2017. obavijest o svojoj namjeri povlačenja iz Unije na temelju članka 50. Ugovora o Europskoj uniji. Ugovori se prestaju primjenjivati na Ujedinjenu Kraljevinu od dana stupanja na snagu sporazuma o povlačenju ili, ako do toga ne dođe, dvije godine od te obavijesti, odnosno od 30. ožujka 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje.

               (2)Glavni cilj Uredbe (EU) 2018/1139 Europskog parlamenta i Vijeća
                  7
                je uspostaviti i održavati visoku i ujednačenu razinu sigurnosti zračnog prometa u Uniji. U tu svrhu uspostavljen je sustav certifikata za razne aktivnosti u zrakoplovstvu kako bi se postigle potrebne razine sigurnosti i omogućile potrebne provjere i uzajamno priznavanje izdanih certifikata.

               (3)U području sigurnosti zračnog prometa, učinak povlačenja Ujedinjene Kraljevine iz Unije na certifikate i odobrenja mogu otkloniti brojni dionici poduzimanjem različitih mjera. Te mjere uključuju prijenos ovlasti na tijela nadležna za civilno zrakoplovstvo 27 država članica ili podnošenje zahtjeva za izdavanje certifikata koji izdaje Agencija Europske unije za sigurnost zračnog prometa („Agencija”) prije datuma povlačenja koji proizvodi učinke tek na taj datum i stoga pod uvjetom da Ujedinjena Kraljevina postane treća zemlja.

               (4)Međutim, za razliku od drugih područja prava Unije, postoje određeni slučajevi u kojima nije moguće dobiti certifikat od druge države članice ili Agencije jer, od datuma povlačenja, Ujedinjena Kraljevina preuzima, s obzirom na svoju nadležnost, ulogu „države projektiranja” u skladu s Konvencijom o međunarodnom civilnom zrakoplovstvu. S druge strane, Ujedinjena Kraljevina može u tom novom svojstvu izdavati certifikate tek kada preuzme tu ulogu, odnosno nakon što se nakon njezina povlačenja iz Unije na nju prestane primjenjivati pravo Unije.

               (5)Stoga je potrebno uspostaviti privremeni mehanizam za produljenje valjanosti određenih certifikata o zrakoplovnoj sigurnosti, kako bi se dotičnim operatorima i Agenciji omogućilo dovoljno vremena za izdavanje potrebnih certifikata u skladu s člankom 68. Uredbe (EU) 2018/1139, uzimajući u obzir status Ujedinjene Kraljevine kao treće zemlje.

               (6)Trajanje takvog produljenja valjanosti certifikata trebalo bi ograničiti na ono što je krajnje nužno kako bi se riješilo pitanje izlaska Ujedinjene Kraljevine iz sustava Unije za sigurnost zračnog prometa.

               (7)Kako bi se, prema potrebi, omogućilo dodatno vrijeme za izdavanje certifikata u skladu s člankom 68. Uredbe (EU) 2018/1139 dotičnim operatorima, ovlast za donošenje akata u skladu s člankom 290. Ugovora o funkcioniranju Europske unije trebalo bi delegirati Komisiji kako bi se dodatno produljilo razdoblje valjanosti certifikata navedenih u odjeljku I. Priloga ovoj Uredbi. Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka, te da se ta savjetovanja provedu u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. Osobito, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće primaju sve dokumente istodobno kada i stručnjaci iz država članica te njihovi stručnjaci sustavno imaju pristup sastancima stručnih skupina Komisije koji se odnose na pripremu delegiranih akata.

               (8)Nadalje, za razliku od većine drugih područja prava Unije o robi, prestanak valjanosti certifikata ne utječe na stavljanje na tržište, već na stvarnu uporabu zrakoplovnih proizvoda, dijelova i uređaja u Uniji, primjerice, pri ugradnji dijelova i uređaja u zrakoplove Unije koji prometuju u Uniji. Povlačenje Ujedinjene Kraljevine ne bi trebalo utjecati na takvu upotrebu zrakoplovnih proizvoda u Uniji.

               (9)U sustavu Unije za sigurnost zračnog prometa osposobljavanje pilota i mehaničara strogo je regulirano i moduli osposobljavanja su usklađeni. Osobe koje pohađaju modul za osposobljavanja u jednoj državi ne mogu uvijek nastaviti osposobljavanje u drugoj državi članici. Ta posebna situacija trebala bi se uzeti u obzir pri donošenju izvanrednih mjera Unije.

               (10)Odredbe ove Uredbe trebale bi hitno stupiti na snagu i, u načelu, početi se primjenjivati od sljedećeg dana nakon dana prestanka primjene Ugovorâ na Ujedinjenu Kraljevinu i u njoj, osim ako do tog datuma stupi na snagu sporazum o povlačenju sklopljen s Ujedinjenom Kraljevinom. Međutim, kako bi se omogućilo da se potrebni administrativni postupci provedu što prije, određene odredbe trebale bi se primjenjivati od stupanja na snagu ove Uredbe,

               DONIJELI SU OVU UREDBU:

               Članak 1.

               Predmet i područje primjene

               1.Ovom se Uredbom utvrđuju posebne odredbe, s obzirom na povlačenje Ujedinjene Kraljevine Velike Britanije i Sjeverne Irske („Ujedinjena Kraljevina“) iz Europske unije za određene certifikate o zrakoplovnoj sigurnosti koji se izdaju na temelju Uredbe (EZ) br. 216/2008 Europskog parlamenta i Vijeća
                  8
                ili Uredbe (EU) 2018/1139 fizičkim i pravnim osobama koje imaju glavno sjedište u Ujedinjenoj Kraljevini i za određene situacije u vezi s osposobljavanjem u području zrakoplovstva.

               2.Ova se Uredba primjenjuje na certifikate navedene u Prilogu ovoj Uredbi, koji su valjani na dan koji prethodi datumu početka primjene ove Uredbe i koje su izdala sljedeća tijela:

               (a)Agencija Europske unije za sigurnost zračnog prometa („Agencija”) fizičkim ili pravnim osobama koje imaju glavno sjedište u Ujedinjenoj Kraljevini kako je navedeno u odjeljku 1. Priloga;

               (b)fizičke ili pravne osobe koje su certificirala nadležna tijela Ujedinjene Kraljevine kako je navedeno u odjeljku 2. Priloga.

               3.Uz certifikate navedene u stavku 2., ova se Uredba primjenjuje na module teorijskog osposobljavanja iz članka 5.

               Članak 2.

               Definicije

               Za potrebe ove Uredbe primjenjuju se odgovarajuće definicije iz Uredbe (EU) 2018/1139 i delegiranih i provedbenih akata donesenih na temelju nje i Uredbe (EU) br. 216/2008.

               Članak 3.

               Certifikati iz članka 1. stavka 2. točke (a)

               Certifikati iz članka 1. stavka 2. točke (a) ostaju valjani devet mjeseci od datuma početka primjene ove Uredbe.

               Ako je za izdavanje certifikata u skladu s člankom 68. Uredbe (EU) 2018/1139 dotičnim operatorima potrebno dodatno vrijeme, Komisija može delegiranim aktima produljiti razdoblje valjanosti iz prvog stavka ovog članka.

               Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.

               Čim donese delegirani akt, Komisija ga istodobno priopćuje Europskom parlamentu i Vijeću.

               Članak 4.

               Certifikati iz članka 1. stavka 2. točke (b)

               Certifikati iz članka 1. stavka 2. točke (b) koji se odnose na uporabu proizvoda, dijelova i uređaja ostaju valjani kako bi se omogućila njihova kontinuirana uporaba u zrakoplovu ili kao zrakoplova.

               Članak 5.

               Prijenos modula teorijskog osposobljavanja

               Odstupajući od Uredbe Komisije (EU) br. 1178/2011
                  9
                i Uredbe Komisije (EU) br. 1321/2014
                  10
               , nadležna tijela država članica ili Agencija, ovisno o slučaju, uzimaju u obzir ispite koji su polagani u organizacijama za osposobljavanje koje podliježu nadzoru nadležnog tijela Ujedinjene Kraljevine prije datuma podnošenja zahtjeva iz članka 10. stavka 2. drugog podstavka ove Uredbe, kao da su polagani u organizaciji za osposobljavanje koja podliježe nadzoru nadležnog tijela države članice.

               Članak 6.

               Pravila i obveze u pogledu certifikata na koje se primjenjuju članci 3. i 4.

               1.Certifikati na koje se primjenjuje članak 3. ili 4. ove Uredbe podliježu pravilima koja se na njih primjenjuju u skladu s Uredbom (EU) 2018/1139 i provedbenim i delegiranim aktima donesenima na temelju nje ili Uredbe (EZ) br. 216/2008. Agencija ima ovlasti utvrđene u Uredbi (EU) 2018/1139 i u provedbenim i delegiranim aktima donesenima na temelju nje i Uredbe (EZ) br. 216/2008 u odnosu na subjekte koji imaju glavno sjedište u trećoj zemlji.

               2.Na zahtjev Agencije, imatelji certifikata iz članaka 3. i 4. dostavljaju preslike svih revizijskih izvješća i nalaza te planova korektivnih mjera koji se odnose na certifikate, koji su izdani tijekom tri godine prije podnošenja zahtjeva. Ako se takvi dokumenti ne dostave u rokovima koje je Agencija navela u svojem zahtjevu, Agencija može ukinuti povlasticu stečenu na temelju članka 3. ili 4. ovisno o slučaju.

               3.Imatelji certifikata iz članka 3. ili 4. ove Uredbe odmah obavješćuju Agenciju o svim postupcima tijela Ujedinjene Kraljevine koji bi mogli biti u suprotnosti s njihovim obvezama koje proizlaze iz ove Uredbe ili Uredbe (EU) 2018/1139.

               Članak 7.

               Nadležno tijelo

               Za potrebe ove Uredbe i za nadzor imatelja certifikata iz članka 1. stavka 2. ove Uredbe, Agencija djeluje kao nadležno tijelo za subjekte iz trećih zemalja u skladu s Uredbom (EU) 2018/1139 i provedbenim i delegiranim aktima donesenima na temelju nje ili u skladu s Uredbom (EZ) br. 216/2008.

               Članak 8.

               Primjena Uredbe Komisije (EU) br. 319/2012

               Uredba Komisije (EU) br. 319/2014
                  11
                o pristojbama i naknadama koje ubire Europska agencija za sigurnost zračnog prometa primjenjuje se na pravne i fizičke osobe koje imaju certifikate iz članka 1. stavka 2. ove Uredbe pod istim uvjetima kao i na imatelje odgovarajućih certifikata izdanih pravnim ili fizičkim osobama iz trećih zemalja.

               Članak 9.

               Prihvatljivi načini usklađivanja i smjernice

               Agencija može izdati prihvatljive načine usklađivanja i smjernice za primjenu ove Uredbe, u skladu s člankom 76. stavkom 3. Uredbe (EU) 2018/1139.

               Članak  10.

               Stupanje na snagu i primjena

               1.Ova Uredba stupa na snagu sljedećeg dana od dana objave u Službenom listu Europske unije.

               2.Primjenjuje se od sljedećeg dana od dana prestanka primjene Ugovorâ na Ujedinjenu Kraljevinu i u Ujedinjenoj Kraljevini u skladu s člankom 50. stavkom 3. Ugovora o Europskoj uniji.

                  Međutim, članak 5. primjenjuje se od datuma stupanja na snagu ove Uredbe.

               3.Ova se Uredba ne primjenjuje ako sporazum o povlačenju sklopljen s Ujedinjenom Kraljevinom u skladu s člankom 50. stavkom 2. Ugovora o Europskoj uniji stupi na snagu do datuma iz stavka 2 prvog podstavka.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                  https://ec.europa.eu/commission/sites/beta-political/files/draft_withdrawal_agreement_0.pdf
                  .

                     (2)

                        Uredba (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (SL L 212, 22.8.2018., str. 1.).

                     (3)

                        Uredba (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ. SL L 79, 19.3.2008., str. 1.

                     (4)

                        COM(2018) 880 final, 13.11.2018.

                     (5)

                        SL C […], […], str. […].

                     (6)

                        SL C […], […], str. […].

                     (7)

                        Uredba (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (SL L 212, 22.8.2018., str. 1.).

                     (8)

                        Uredba (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ. SL L 79, 19.3.2008., str. 1.

                     (9)

                        Uredba Komisije (EU) br. 1178/2011 od 3. studenoga 2011. o utvrđivanju tehničkih zahtjeva i administrativnih postupaka vezano za članove posade zrakoplova u civilnom zrakoplovstvu u skladu s Uredbom (EZ) br. 216/2008 Europskog parlamenta i Vijeća. SL L 311, 25.11.2011., str. 1.

                     (10)

                        Uredba Komisije (EU) br. 1321/2014 od 26. studenoga 2014. godine o kontinuiranoj plovidbenosti zrakoplova i aeronautičkih proizvoda, dijelova i uređaja, te o odobravanju organizacija i osoblja uključenih u te poslove. SL L 362, 17.12.2014., str. 1.

                     (11)

                        Uredba Komisije (EU) br. 319/2014 od 27. ožujka 2014. o pristojbama i naknadama koje ubire Europska agencija za sigurnost zračnog prometa i stavljanju izvan snage Uredbe (EZ) br. 593/2007. SL L 95, 28.3.2014., str. 58.

    ---documentbreak---

               EUROPSKA KOMISIJA
            Bruxelles, 19.12.2018.
            COM(2018) 894 final
            PRILOG

            Prijedlogu uredbe Europskog parlamenta i vijeća
            o određenim aspektima sigurnosti zračnog prometa s obzirom na povlačenje Ujedinjene Kraljevine Velike Britanije i Sjeverne Irske iz Unije

               PRILOG

               Popis fizičkih ili pravnih osoba iz članka 1.

               Odjeljak 1. Certifikati koje Europska agencija za sigurnost zračnog prometa („Agencija”) izdaje fizičkim i pravnim osobama s glavnim sjedištem u Ujedinjenoj Kraljevini i za zrakoplove iz

               1.1. Uredbe (EU) br. 748/2012, dijela 21. pododjeljka B (certifikati tipa i ograničeni certifikati tipa)

               1.2. Uredbe (EU) br. 748/2012, dijela 21. pododjeljka D (odobrenje izmjena certifikata tipa i ograničenih certifikata tipa)

               1.3. Uredbe (EU) br. 748/2012, dijela 21. pododjeljka E (dodatni certifikati tipa)

               1.4. Uredbe (EU) br. 748/2012, dijela 21. pododjeljka M (odobrenje za popravke)

               1.5. Uredbe (EU) br. 748/2012, dijela 21. pododjeljka O (ovlaštenja prema Naredbi o europskim tehničkim standardima)

               1.6. Uredbe (EU) br. 748/2012, dijela 21. pododjeljka J (odobrenja projektne organizacije)

               Odjeljak 2. Certifikati koje pravne ili fizičke osobe koje su certificirala nadležna tijela u Ujedinjenoj Kraljevini izdaju fizičkim i pravnim osobama te za zrakoplove iz

               2.1. Uredbe (EU) br. 748/2012, pododjeljka G točke 21.A.163 podtočke (c) (potvrde o ovlaštenom vraćanju u uporabu za proizvode, dijelove i uređaje)

               2.2. Uredbe (EU) br. 1321/2014, dijela 145. točke 145.A.75.(e) (potvrde o otpuštanju u uporabu nakon obavljenog održavanja)

               2.3. Uredbe (EU) br. 1321/2014, dijela 145. točke 145.A.75.(f) (potvrde o provjeri plovidbenosti za zrakoplove ELA1)

               2.4. Uredbe (EU) br. 1321/2014, dijela M pododjeljka F točke M.A.615.(e) (potvrde o otpuštanju u uporabu nakon obavljenog održavanja)

               2.5. Uredbe (EU) br. 1321/2014, dijela M pododjeljka F točke M.A.615.(e) (potvrde o provjeri plovidbenosti za zrakoplove ELA1)

               2.6. Uredbe (EU) br. 1321/2014, dijela M pododjeljka G točke M.A.711.(a)4. ili M.A.711.(b)1. (potvrde o provjeri plovidbenosti i njihovo produljenje).